تورکیه پرزیدنتی رجب طیب اردوغان، عبادتخانه‌لری هدف آلان ترور تشکیلاتی پ.ک.ک-نین بو تورپاق‌لارا عاید اولمادیغینی سؤیله‌دی.
اردوغان، ایستانبولدا بیرلیک وقفی‌نین ایفطاریندا دانیشدی.
6. گونو گئریده بوراخیلان، باشی رحمت، اورتاسی باغیشلاما، سونو ابدی عذاب‌دان قورتولوش اولان رمضان شریفین تورکیه، تورک میللتی، ایسلام عالمی، ضرر چکمیش و مظلوم‌لار اوچون خیرلره وسیله اولماسینی دیله‌ین اردوغان، کؤنول بؤیوکلوغونون نه قدر اهمیت‌لی اولدوغونون سون 6 ایلدیر سوریه و عراق‌داکی چاتیشما‌لاردان قاچان قاچقین‌لار موضوعسوندا سرگی‌لنن رفتارلا بیر دفعه داها گؤرولوب یاشاندیغینی ایفاده ائتدی.
دولتین بودجه‌سین‌دن سوریه‌لی سیغینماچی‌لار اوچون 10 میلیارد دو‌لاری آشان خرجلمه ائتدیک‌لرینی وورغولایان اردوغان؛
"سیویل اؤرگوتلریمیز، بلدیه‌لریمیز ده ان آز بیر او قدر ده اونلار وئردی‌لر. نیه؟ چونکی بو میللتین مایاسیندا ایسلام وار. چونکی بیزیم اینانجیمیزدا 'وئرن ال، آلان الدن خیرلی‌دیر" آنلاییشی، اینانجی وار. " دئدی.
بوتون دونیانین کوره‌گینی چئویردیگی، گؤرممزلیک‌دن گلدیگی سوریه‌لی سیغینماچی‌لارا کؤمک موضوعسوندا کؤکونه و خیصلتینه باخما‌دان بوتون تورکیه‌نین سفربر اولدوغونو ایفاده ائدن اردوغان، بونو اینانج‌لاری گره‌گی ائتدیک‌لرینی ایفاده ائتدی.
اردوغان، بوتون بون‌لارین یانیندا، میللی گلیری تورکیه‌دن قات قات چوخ اولان اؤلکه‌لرین گوونلیک تدبیرلرینی آرتیرا‌راق، قاپی‌لارینی باغلایا‌راق بو اینسان‌لارین آغری‌لارینا لاقید قالدیغینی دیله گتیردی، حتی قاچقین‌لارین یان‌لاریندا گئتیره‌بیلدیکلری زینت اشیا‌لارینا، پول‌لارینا بئله گؤز تیکیلدیگینی ایضاح ائتدی.
تورکیه‌یه دوست گؤرونن‌لرین حیله‌گرجه حرکت ائتدیک‌لرینی ایفاده ائدن اردوغان موضوعیلا باغلی بون‌لاری سؤیله‌دی:
"حال-حاضردا گونئییمیزده، سوریه‌نین شمالیندا چوخ جدی بیر پروژه، چوخ جدی بیر پلان تطبیق اولونماقدا‌دیر و بو پروژه‌ده، بو پلان اوزرینده ده چوخ تأسف کی دوست گؤرونن‌لرین ده سینسیلیکلری یاتماقدا‌دیر. بونو دا چوخ آچیق، دقیق ایفاده ائتمک مجبوریتینده‌یم. بونو دا اؤزلریله آیریجا پایلاشیریق، اونو دا دئییم. بورادا دئییلن‌لر بو آندا اونلار طرفین‌دن ده تعقیب ائدیلیر اونسوز دا. "
ترور تشکیلات‌لاری، پ.ی.د، ی.پ.گ و داعشین سوریه‌ده بیر-بیرلریله چاتیشیرمیش کیمی گؤرونوب، اصلینده عینی مقصده خیدمت ائدن تشکیلات‌لار اولدوغونو وورغولایان اردوغان،
"بؤلگه‌ خالقینا ظلم ائتمه، بؤلگه‌نین ایسلامی کیم‌لیگینی یوخ ائتمه موضوعسوندا سانکی بیر-بیریله موسابیقه وئریللر. باخین بیزه وئریلن جواب‌لار وار. 'پ.ی.د، ی.پ.گ، بون‌لار داعشه قارشی دؤیوشدوک‌لری اوچون بیز اونلارا دستک وئریریک دئییر بعضی دوست اؤلکه‌لر. بونو دئییرسینیز. النصرانی ترور تشکیلاتی اولا‌راق قبول ائدیرسینیز. النصرادا داعشه قارشی دؤیوشور. اونو نیه دوست اولا‌راق قبول ائتمیرسن؟ بیزه گؤره یاخشی تروریست، پیس تروریست اولماز. تروریست‌لرین هامی‌سی پیس‌دیر. بیز حادثه‌یه بئله باخدیق. میللتیمیزین و بؤلگه خالقی‌نین آرتیق گئرچک‌لری گؤرمه‌یه باشلادیغینا اینانیرام . " ایفاده‌لرینی ایستیفاده ائتدی.
